PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/FH/3/1/020	Bratislava 07. apríla 2010	

Protimonopolný úrad Slovenskej republiky, odbor koncentrácií v správnom konaní vedenom pod č. 0015/OK/2009, ktoré Protimonopolný úrad Slovenskej republiky, odbor koncentrácií začal z vlastného podnetu dňa 07.05.2009 vo veci uloženia pokuty za porušenie povinnosti podľa  § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady            č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľmi Scholz AG so sídlom Bahnhofstrasse 1-20, 73457 Essingen, Spolková republika Nemecko a HEIM Trade S.E. so sídlom Vídeňská 264/120b,    619 00 Brno, Česká republika, IČO: 269 70 805 a v správnom konaní vedenom pod          č. 0034/OK/2009, ktoré Protimonopolný úrad Slovenskej republiky, odbor koncentrácií začal z vlastného podnetu dňa 08.10.2009 vo veci uloženia pokuty za porušenie § 10 ods. 14 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľmi Scholz AG so sídlom Bahnhofstrasse 1-20, 73457 Essingen, Spolková republika Nemecko a HEIM Trade S.E. so sídlom Vídeňská 264/120b, 619 00 Brno, Česká Republika, IČO: 269 70 805

rozhodol

na základe § 28 ods. 1 zákona č. 71/1967 Zb. o správnom konaní (správny poriadok) v znení neskorších predpisov tak, že zamieta podnikateľovi Scholz AG so sídlom Bahnhofstrasse 1-20, 73457 Essingen, Spolková republika Nemecko odpustenie zmeškanej lehoty určenej Protimonopolným úradom Slovenskej republiky, odborom koncentrácií v liste č. 0390/PMÚ SR/2010 zo dňa 09.02.2010 a v liste 0725/1/PMÚ SR/2010 zo dňa 02.03.2010 v správnom konaní č. 0015/OK/2009 vo veci uloženia pokuty za porušenie povinnosti podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady            č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľmi Scholz AG so sídlom Bahnhofstrasse  1-20, 73457 Essingen, Spolková republika Nemecko a HEIM Trade S.E. so sídlom Vídeňská 264/120b, 619 00 Brno, Česká republika, IČO: 269 70 805 a v správnom konaní č. 0034/OK/2009 vo veci uloženia pokuty za porušenie § 10 ods. 14 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľmi Scholz AG so sídlom Bahnhofstrasse 1-20, 73457 Essingen, Spolková republika Nemecko a HEIM Trade S.E. so sídlom Vídeňská 264/120b, 619 00 Brno, Česká Republika, IČO: 269 70 805.

Odôvodnenie

1.	Dňa 02.03.2010 Protimonopolný úrad Slovenskej republiky, odbor koncentrácií (ďalej len „úrad“) zaslal účastníkom správneho konania č. 0015/OK/2009 a     č. 0034/OK/2009, t.j. podnikateľovi Scholz AG so sídlom Bahnhofstrasse 1-20, 73457 Essingen, Spolková republika Nemecko (ďalej len „Scholz AG“) prostredníctvom advokátskej kancelárie bnt – Sovova Chudáčková & Partners so sídlom Cintorínska 7, 811 08 Bratislava (ďalej len „právny zástupca podnikateľa Scholz AG“), ktorou podnikateľa Scholz AG vyzval, aby sa ústne alebo písomne pred vydaním rozhodnutia úradu vyjadril k jeho podkladu a k spôsobu zistenia, prípadne navrhol jeho doplnenie v lehote 5 pracovných dní odo dňa doručenia tejto výzvy, a to v prípade

I.	uloženia pokuty v správnom konaní č. 0015/OK/2009 podnikateľom Scholz AG a HEIM Trade S.E. so sídlom Vídeňská 264/120b, 619 00 Brno, Česká republika (ďalej len „Heim Trade“) za porušenie povinnosti podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len „zákon“) oznámiť koncentráciu spočívajúcu v získaní spoločnej nepriamej kontroly podnikateľmi Scholz AG a Heim Trade prostredníctvom podnikateľa DEMONTA TRADE SE so sídlom Železná 16, 619 00 Brno, Česká republika, IČO: 634 94 671 (ďalej len „Demonta Trade“) nad podnikom podnikateľa Scholz Holding GmbH so sídlom Rotenturmstrasse 13, 1010 Viedeň, Rakúsko (ďalej len „Scholz Holding“), na základe Zmluvy o prevode obchodného podielu uzatvorenej medzi Scholz AG a Demonta Trade dňa 10.10.2007 (ďalej len „Zmluva“) a
II.	uloženia pokuty v správnom konaní č. 0034/OK/2009 podnikateľom Scholz AG a Heim Trade za porušenie zákazu podľa § 10 ods. 14 zákona vykonávať práva a povinnosti vyplývajúce z koncentrácie spočívajúcej v získaní spoločnej nepriamej kontroly podnikateľmi Scholz AG a Heim Trade prostredníctvom podnikateľa Demonta Trade nad podnikom podnikateľa Scholz Holding, na základe Zmluvy.

2.	Súčasne úrad predmetného podnikateľa vyzval, aby predložil informáciu o individuálnom obrate dosiahnutom v roku 2009 spolu s právne relevantným dokladom v lehote 5 pracovných dní odo dňa doručenia predmetného listu.

3.	Podnikateľovi Scholz AG uplynula lehota na vyjadrenie sa k Výzve pred vydaním rozhodnutia a na predloženie požadovaných podkladov dňa 12.03.2010.

4.	Podnikateľ Scholz AG sa prostredníctvom právneho zástupcu k predmetnej Výzve úradu vyjadril listom zaevidovaným pod č. 994/2010 zo dňa 19.03.2010, t.j. po uplynutí lehoty určenej úradom.

5.	Úrad listom zaevidovaným pod č. 1027/PMÚ SR/2010 zo dňa 22.03.2010 informoval podnikateľa Scholz AG prostredníctvom právneho zástupcu, že v prípade podnikateľa Scholz úrad pri ukladaní pokuty za porušenie § 10 ods. 9 zákona a za porušenie zákazu podľa § 10 ods. 14 zákona bude prihliadať okrem už uvedených skutočností vo Výzve pred vydaním rozhodnutia, aj na skutočnosť, že podnikateľ Scholz AG predkladal úradom požadované podklady a informácie po uplynutí lehoty určenej úradom, a to konkrétne v prípade:

-	listom č. 0245/PMÚ SR/2010 zo dňa 27.01.2010 úrad vyzval podnikateľa Scholz AG prostredníctvom právneho zástupcu na predloženie informácie o skutočnosti, kým bol podaný Zmenový návrh na Obchodný súd vo Viedni spolu s právne relevantným dokladom,  v lehote 5 pracovných dní odo dňa doručenia tohto listu.  Predmetný list bol právnemu zástupcovi podnikateľa Scholz AG doručený dňa 01.02.2010, a teda lehota na predloženie požadovaných podkladov mala uplynúť dňa 08.02.2010. Dňa 08.02.2010 bola úradu doručená podnikateľom Scholz AG Žiadosť o predĺženie lehoty zaevidovaná pod č. 383/2010 do 15.02.2010, ktorej úrad listom 0390/PMÚ SR/2010 vyhovel. Požadované podklady a informácie však boli úradu právnym zástupcom podnikateľa Scholz AG doručené až 24.02.2010, t.j. 7 pracovných dní po uplynutí lehoty.
-	listom č. 0725/1/PMÚ SR/2010 zo dňa 02.03.2010 úrad vyzval podľa      § 33 zákona podnikateľa Scholz AG prostredníctvom právneho zástupcu, aby sa vyjadril ústne alebo písomne pred vydaním rozhodnutia úradu k jeho podkladu a k spôsobu zistenia, prípadne navrhol  jeho doplnenie a taktiež ho vyzval na predloženie informácie o individuálnom obrate dosiahnutom v roku 2009 spolu s právne relevantným dokladom, v lehote 5 pracovných dní odo dňa doručenia tohto listu. Predmetný list bol právnemu zástupcovi podnikateľa Scholz AG doručený dňa 05.03.2010, a teda lehota na vyjadrenie sa a predloženie požadovaných podkladov a informácií uplynula dňa 12.03.2010. Vyjadrenie sa k Výzve pred vydaním rozhodnutia bolo úradu doručené právnym zástupcom podnikateľa Scholz AG dňa 19.03.2010, t.j. po uplynutí úradom určenej lehoty. 

6.	V súvislosti s vyššie uvedeným úrad podľa § 33 zákona vyzval podnikateľa Scholz AG prostredníctvom právneho zástupcu, aby sa k Doplneniu Výzvy pred vydaním rozhodnutia ústne alebo písomne pred vydaním rozhodnutia úradu k jeho podkladu a k spôsobu zistenia vyjadril, prípadne navrhol jeho doplnenie.

7.	Dňa 26.03.2010 bolo úradu listom zaevidovaným pod č. 1141/2010 doručené podnikateľom Scholz AG prostredníctvom právneho zástupcu Vyjadrenie k Doplneniu Výzvy pred vydaním rozhodnutia.

8.	Podnikateľ Scholz AG v predmetnom Vyjadrení uviedol, že v prípade predloženia Zmenového návrhu si dovoľuje poukázať na skutočnosť, že sa jednalo o Zmenový návrh, ktorý bol podaný spoločnosťou Scholz Holding. Spoločnosť Scholz Holding poverila vypracovaním a podaním predmetného návrhu advokátsku kanceláriu Baier Böhm Rechtsanwälte OEG vo Viedni. Ďalej si dovoľuje podnikateľ Scholz AG poukázať na skutočnosť, že ohľadne predloženia Zmenového návrhu reagovala spoločnosť Scholz AG na Výzvu úradu aktívne a to napriek skutočnosti, že v čase doručenia Výzvy úradu spoločnosť Scholz AG nemala informácie, kde sa predmetný návrh konkrétne nachádza, ani či bude možné kópiu predmetného návrhu vôbec získať.

9.	K oneskorenému Vyjadreniu podnikateľa Scholz AG k Výzve pred vydaním rozhodnutia uviedol podnikateľ Scholz AG prostredníctvom právneho zástupcu, že uvedený list bol doručený dňa 05.03.2010. Lehota na vyjadrenie uplynula dňa 12.03.2010. Dňa 15.03.2010 kontaktoval telefonicky právny zástupca úrad, aby požiadal o predĺženie lehoty do 19.03.2010. Tento termín bol akceptovaný. Dôvodom potreby predĺženia lehoty bola podľa vyjadrenia právneho zástupcu podnikateľa Scholz AG skutočnosť, že v prípade prípravy vyjadrení menom spoločnosti Scholz AG je potrebné pracovať v dvoch jazykových verziách, pričom v prípade Výzvy pred vydaním rozhodnutia sa zároveň jednalo o pomerne rozsiahly materiál, v ktorom bol zhrnutý jednak celý doterajší priebeh konania ako aj právne hodnotenia celého prípadu zo strany úradu. Vyjadrenie k Výzve pred vydaním rozhodnutia bolo úradu doručené dňa 19.03.2010.

10.	Na základe vyššie uvedených skutočností požiadal podnikateľ Scholz AG predmetným listom o odpustenie zmeškania predmetných úradom určených lehôt.

11.	Podľa § 28 ods. 1 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správny orgán zo závažných dôvodov odpustí zmeškanie lehoty, ak o to účastník konania požiada do 15 dní odo dňa, keď pominula príčina zmeškania, a ak v tej istej lehote urobí zmeškaný úkon. Správny orgán môže tejto žiadosti priznať odkladný účinok.

12.	Vychádzajúc z vyššie uvedeného ustanovenia správneho poriadku úrad zisťoval, či bola dodržaná zákonná lehota a či existujú závažné dôvody pre odpustenie zmeškanej lehoty.

13.	Podnikateľ Scholz AG požiadal o odpustenie zmeškaných lehôt dňa 26.03.2010.

14.	V prípade predloženia Zmenového návrhu lehota uplynula dňa 15.02.2010 a Zmenový návrh bol úradu doručený až dňa 24.02.2010. Tento deň úrad považuje za deň, v ktorom pominula príčina zmeškania. Z predmetného vyplýva, že Žiadosť o odpustenie zmeškanej lehoty na predloženie Zmenového návrhu nebola podaná v 15 dňovej lehote. Okrem toho, úrad vyššie uvedené dôvody zmeškania lehoty na predloženie Zmenového návrhu nepovažuje za tak závažné, aby odpustil jej zmeškanie, nakoľko podnikateľ Scholz AG mal možnosť požiadať o predĺženie lehoty.

15.	V prípade oneskoreného Vyjadrenia podnikateľa Scholz AG k Výzve pred vydaním rozhodnutia, lehota na Vyjadrenie uplynula dňa 12.03.2010. Podnikateľ Scholz AG sa vyjadril listom dňa 19.03.2010 a tento deň považuje úrad za deň, kedy pominula príčina zmeškania. V predmetnom prípade bola Žiadosť o odpustenie zmeškanej lehoty na vyjadrenie k Výzve pred vydaním rozhodnutia podaná v 15 dňovej lehote, avšak dôvody, pre ktoré bolo Vyjadrenie podnikateľa Scholz AG podané po uplynutí lehoty nie sú tak závažné, aby odpustil jej zmeškanie, nakoľko podnikateľ Scholz AG mal možnosť požiadať o jej predĺženie. Podnikateľ Scholz AG tak mohol urobiť do 12.03.2010. Nakoľko však právny zástupca podnikateľa Scholz AG kontaktoval telefonicky úrad až dňa 15.03.2010, t.j. po uplynutí úradom určenej lehoty, úrad predmetnú lehotu už predĺžiť nemohol.

16.	Na základe vyššie uvedeného, úrad Žiadosť podnikateľa Scholz AG o odpustenie zmeškaných lehôt zamieta.

17.	Podľa § 33 ods. 2 správneho poriadku úrad vyzval listom č. 1177/PMÚ SR/2010 zo dňa 30.03.2010 podnikateľa Scholz AG prostredníctvom právneho zástupcu, aby sa pred vydaním rozhodnutia vyjadril k jeho podkladu i k spôsobu jeho zistenia, prípadne navrhli jeho doplnenie do 3 pracovných dní odo dňa doručenia predmetného listu.

18.	Dňa 06.04.2010 bolo úradu listom zaevidovaným pod č. 1285/2010 doručené vyjadrenie podnikateľa Scholz AG k vyššie uvedenému listu, v ktorom podnikateľ Scholz AG prostredníctvom právneho zástupcu uviedol, že v prípade predloženia Zmenového návrhu spoločnosť Scholz AG bola v priebežnom telefonickom kontakte s úradom, ktorý pred doručením Zmenového návrhu informovali o okolnostiach jeho získania.

19.	Ďalej podnikateľ Scholz AG prostredníctvom právneho zástupcu uviedol, že v prípade vyjadrenia k výzve pred vydaním rozhodnutia požiadal podnikateľ Scholz AG telefonicky o predĺženie lehoty do 19.03.2010, jeden deň po zmeškaní lehoty na vyjadrenie. V uvedenej súvislosti sa podnikateľ Scholz AG domnieva, že úrad môže predĺžiť lehotu aj po jej uplynutí, keďže sa jedná o lehotu procesnú, ktorá je stanovená výlučne úradom. Správny poriadok ohľadne poriadkových procesných lehôt neobsahuje žiadne obmedzenia a ich prípadné predĺženie ponecháva výlučne na posúdení správneho orgánu. 

20.	K vyššie uvedenému vyjadreniu podnikateľa Scholz AG prostredníctvom právneho zástupcu úrad uvádza, že predĺžiť lehotu možno len ak je podaná včas, t.j. do konca určenej procesnej lehoty. Ak je podaná žiadosť o predĺženie lehoty po uplynutí tejto lehoty, predĺženie lehoty nie je možné. V takomto prípade by nešlo o predĺženie lehoty, ale o určenie novej lehoty. Z predmetného vyplýva, že aj v prípade, že správny orgán pristúpi k predĺženiu lehoty z vlastnej iniciatívy, je potrebné tak urobiť do jej uplynutia. 

21.	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa § 28 ods. 3 zákona č. 71/1967 Zb. o správnom konaní (správny poriadok) v znení neskorších predpisov proti rozhodnutiu o návrhu na odpustenie zmeškanej lehoty sa nemožno odvolať. Toto rozhodnutie nie je preskúmateľné súdom.

						

							      	Ing. Emília Babiaková
					                  	    riaditeľka odboru koncentrácií

Rozhodnutie sa doručuje:

Bnt – Sovova Chudáčková & Partner, s.r.o.
JUDr. Margareta Sovova – konateľ
Cintorínska 7
811 08 Bratislava